text: Bus fik smadret rude på motorvejen 
  03 december 2017 kl. 18.45
  Sønderborgmotorvejen var søndag aften spærret efter en bus tidligere på dagen fik knust bagruden.  
  Klokken 13.20 fik en bus knust bagruden, i det øjeblik den kørte under en bro på Sønderborgmotorvejen. Politiet afspærrede søndag aften Sønderborgmotorvejen i begge retninger for at efterforske området og se, om de kunne finde nogen genstande. 
  Vagtchefen ved Syd- og Sønderjyllands Politi oplyser søndag aften til TV SYD, at politiet ikke fandt noget, da de undersøgte området. 
  - Vi har nu undersøgt det, vi kunne, og det er svært for os at gøre mere, medmindre der er vidner, der har set noget, siger vagtchef Søren Strægaard til TV SYD.
  Vagtchefen oplyser ligeledes, at føren af bussen ikke så nogen stå på broen, da han kørte under den.
  